იგორ ნეტო
იგორ ნეტო (რუს. И́горь Алекса́ндрович Не́тто; დ. 9 იანვარი, 1930, მოსკოვი, რსფსრ, სსრ კავშირი — გ. 30 მარტი, 1999, მოსკოვი, რუსეთი) — რუსი და საბჭოთა ფეხბურთელი, ნახევარმცველი. იცავდა მოსკოვის „სპარტაკისა“ და საბჭოთა კავშირის ეროვნული ნაკრების ღირსებას. საბჭოთა კავშირის ხუთგზის (1952, 1953, 1956, 1958, 1962) ჩემპიონი და საბჭოთა კავშირის თასის სამგზის (1950, 1958, 1963) მფლობელი მოსკოვის „სპარტაკის“ შემადგენლობაში. 1956 წლის ოლიმპიური ჩემპიონი და 1960 წლის ევროპის ჩემპიონი საბჭოთა კავშირის ეროვნული ნაკრების შემადგენლობაში. 1958 წლის შვედეთისა და 1962 წლის ჩილეს მსოფლიო ჩემპიონატების მონაწილე. საბჭოთა კავშირის სპორტის დამსახურებული ოსტატი (1954). რსფსრ დამსახურებული მწვრთნელი (1986). ლენინის ორდენისა (1957) და მეგობრობის ორდენის (1995) კავალერი. საყოველთაოდ აღიარებულია ყველა დროის ერთ-ერთ საუკეთესო რუს და საბჭოთა ფეხბურთელად. ცამეტჯერ იყო დასახელებული საბჭოთა კავშირის წლის 33 საუკეთესო ფეხბურთელის სიაში. აქედან თორმეტჯერ პირველ ნომრად.